
***AD/1 VERIFIKACIJA ZAPISNIKA 8. SJEDNICE OPĆINSKOG VIJEĆA***



**\_\_\_\_\_\_\_\_\_\_\_\_\_\_\_\_\_**\_\_\_\_\_\_\_\_\_\_\_\_\_\_\_\_\_\_\_\_\_

**Z A P I S N I K**

**8. sjednice Općinskog vijeća Općine Luka,**

**održane dana 10. listopada 2022. godine u Društvenom domu u Luki, Trg svetog Roka 4**

**Prisutni članovi Općinskog vijeća:**

1. Krešimir Tuđman, 4. Dubravko Mudrinić, 7. Željko Kostanjčar,

2. Nikolina Halambek, 5. Štefica Kos, 8. Natalija Ptujec.

3. Mladen Božić, 6. Tomislav Ferenčak.

**Odsutni članovi Općinskog vijeća:**

1. Zlatko Posavec.

**Ostali prisutni:**

1. Darko Kralj – općinski načelnik Općine Luka,

2. Ružica Posavec – službenica Jedinstvenog upravnog odjela.

**Zapisničarka:** Marija Kanceljak

Sjednica počinje u 19,30 sati.

Predsjednik Općinskog vijeća Krešimir Tuđman pozdravlja prisutne i otvara osmu sjednicu Općinskog vijeća, utvrđuje da sjednici prisustvuje osam od devet vijećnika Općinskog vijeća te da postoji kvorum.

Nadalje, predlaže i čita sljedeći dnevni red te isti daje na glasanje:

1. ***Aktualni sat,***
2. ***Verifikacija zapisnika 7. sjednice Općinskog vijeća,***
3. ***Polugodišnji izvještaj o izvršenju Proračuna Općine Luka za siječanj-lipanj 2022. godine,***
4. ***Polugodišnje izvješće o radu načelnika za razdoblje siječanj lipanj 2022.,***
5. ***Donošenje Odluke o mjerama za sprječavanje nepropisnog odbacivanja otpada i mjerama za uklanjanje odbačenog otpada,***
6. ***Donošenje Odluke o raskidu Sporazuma o zajedničkom obavljanju poslova poljoprivrednog redara,***
7. ***Donošenje Zaključka o vrsti, broju i visini stipendija za šk./ak. god. 2022./2023.,***
8. ***Donošenje Odluke o sufinanciranju prehrane učenika Osnovne škole Luka,***
9. ***Donošenje Odluke o sufinanciranju produženog boravka u Osnovnoj školi Luka,***
10. ***Razno.***

Rezultati glasovanja: 8 (osam) glasova ZA.

***Odluka:*** *Sukladno rezultatima glasovanja dnevni red se jednoglasno prihvaća.*

***AD/O Aktualni sat***

Predsjednik Općinskog vijeća Krešimir Tuđman daje riječ načelniku. Načelnik Darko Kralj pozdravlja prisutne te navodi da je ljeto bilo radno. Načelnik izvještava vijećnike o društvenim događanjima vezanim za blagdan svetog Roka: o održanoj biciklijadi u organizaciji Općine Luka i biciklističkog kluba Storm, načelnik pohvaljuje orgnaizaciju te odaziv velikog broja sudionika s područja Općine kao i iz drugih mjesta. Načelnik zatim spominje obilježavanje 05. 08. – Dana domovinske zahvalnosti i Dana hrvatskih branitelja.

Načelnik obavještava vijećnike i o potpisivanju ugovora o provedbi projekta „Zaželi u Općini Luka krajem srpnja, da je na projektu zaposleno devetero žena koje brinu o pedesetčetiri korisnika i da su počele s radom od 01. listopada.

Načelnik izvještava o započetim radovima na groblju u Žejincima prije dva tjedna, prilikom čega je očišćen plato za proširenje groblja, te je započela izgradnja staza, pri čemu je jedini problem oko smještaja groba antifašističkih boraca, a započela je i izgradnja staze na groblju u Krajskoj Vesi.

Načelnik izvještava o dozvoli za cestu Lazi u Gospodarskoj zoni Općine Luka, koja je od važnosti za izgradnju zgrade novog investitora VM2 d.o.o., koji već 01. travanja sljedeće godine planira završiti izgradnju zgrade.

Načelnik napominje, da je bilo problema oko proširenja vrtića u smislu da je nakon izrade projekta, izvođenja radova, provedenog nadzora i atesta, Ministarstvo tražilo da se napravi postupak legalizacije cijele zgrade, pri čemu pohvaljuje predsjednika Općinskog vijeća koji je također bio u svakodnevnom kontaktu s Upravnim odjelom za prostorno uređenje, gradnju i zaštitu okoliša u Zaprešiću, te su zajednički uspjeli riješiti navedeni problem, tako da je nova vrtićka grupa započela s radom dva tjedna kasnije od planiranog.

Načelnik kaže da je došlo do povećanja računa za javnu rasvjetu za rujan u odnosu na prošlu godinu.

Načelnik spominje otvorenje nove zgrade Osnovne škole Luka, kaže da je protokol otvorenja vodila Zagrebačka županija, da je cjelokupni program bio jako lijep, a da su istom bili prisutni župan, predstavnik Ministarstva znanosti i obrazovanja te dosta ostalih gostiju.

***AD/1 Verifikacija zapisnika 7. sjednice Općinskog vijeća Općine Luka***

Na zapisnik nema primjedbi, pa predsjednik Općinskog vijeća isti daje na glasovanje.

Rezultati glasovanja: 8 (osam) glasova ZA.

***Odluka:*** *Konstatira se, da se, sukladno rezultatima glasovanja verificira zapisnik 7. sjednice Općinskog vijeća Općine Luka.*

***AD/2 Polugodišnji izvještaj o izvršenju Proračuna Općine Luka za siječanj-lipanj 2022. godine***

Ružica Posavec objašnjava da su u prvih šest mjeseci ove godine prihodi ostvareni u iznosu od 3.046.709,45 kuna, a rashodi 1.851.941,68 kuna te da se u izvješću vidi razlika u odnosu na prošlu godinu, odnosno povećanje poreza od nesamostalno rada za 24%. Nadalje, Ružica Posavec kaže da je je sve pojedinačno sadržano u tekstualnom dijelu, da je 30. 06. 2022. godine stanje na računu bilo 946.909,53 kuna i da su obaveze iznosile 256.858,56 kuna, što se odnosilo na račune koji još nisu dospjeli, tako da se može zaključiti da je realizacija u okvirima plana, što je zadovoljavajuće za izvještajno razdoblje. Vijećnik Mladen Božić pita do kojih iznosa se može sufinancirati ZET te da bi trebalo razmišljati i o drugim rješenjima. Načelnik odgovara da je Općina Luka u tom dijelu vezana na Grad Zaprešić.

Drugih prijedloga i primjedbi nema, pa se ovakav prijedlog daje na glasovanje.

Rezultati glasovanja: 8 (osam) glasova ZA.

***Zaključak:*** *Konstatira se, da se usvaja Polugodišnji izvještaj o izvršenju Proračuna Općine Luka za siječanj-lipanj 2022. godine.*

***AD/3 Polugodišnje izvješće o radu načelnika za razdoblje siječanj-lipanj 2022.***

Vijećnica Natalija Ptujec pita zašto nije započela izgradnja stambene zgrade u Luki. Načelnik odgovara da je investitor do daljnjega odustao od izgradnje i da je za gradnju jedini ograničavajući faktor bio zahtjev Hrvatskih voda oko rješavanja odvodnje.

Pitanja i prijedloga nema, pa predsjednik Općinskog vijeća isti daje na glasovanje.

Rezultati glasovanja: 8 (osam) glasova ZA.

***Zaključak:*** *Konstatira se, da se, sukladno rezultatima glasovanja jednoglasno usvaja Polugodišnje izvješće o radu načelnika za razdoblje siječanj-lipanj 2022.*

***AD/4 Donošenje Odluke o mjerama za sprječavanje nepropisnog***

***odbacivanja otpada i mjerama za uklanjanje odbačenog otpada***

Načelnik Darko Kralj, vezano na temu nepropisnog odbacivanja otpada, kaže kako postoji problem s nepropisnim odlagalištem kraj groblja u Krajskoj Vesi, gdje je bila postavljana i kamera, koja je ukradena te će biti potrebno organizirati udruge, kako bi se isto odlagalište saniralo.

Vijećnik Mladen Božić predlaže da se u članku 3. stavku 1. Prijedloga, zamjene mjesta 4. i 5. točke, što se prihvaća. Vijećnik Mladen Božić također predlaže, da se usvoji i odredba prema kojoj bi osoba koja bi prijavila počinitelja koji nepropisano odbacuje otpad u okoliš, bila oslobađana plaćanja odvoza smeća u razdoblju od jedne godine, što se ne prihvaća.

Vijećnica Štefica Kos predlaže da se na web stranici općine u evidenciji lokacija nepropisno odbačenog objavljuju i fotografije istog.

Drugih pitanja i prijedloga nema, pa predsjednik Općinskog vijeća isti uz zamjenu točki 4. i 5. u članku 3. prema prijedlogu vijećnika Mladena Božića daje na glasovanje.

Rezultati glasovanja: 8 (osam) glasova ZA.

***Odluka:*** *Konstatira se, da se, sukladno rezultatima glasovanja usvaja Odluka mjerama za sprečavanje nepropisnog odbacivanja otpada i mjerama za uklanjanje odbačenog otpada.*

***AD/5 Donošenje Odluke o raskidu Sporazuma o***

***zajedničkom obavljanju poslova poljoprivrednog redara***

Načelnik Darko Kralj kaže da je Robert Horvat bio poljoprivredni redar i istovremeno radi u četiri općine, o čemu je svaka općina donosila zasebnu odluku i o istom je sklopljen i Sporazum, no s obzirom da je dao otkaz, neke općine su odustale od ovakvog zajedničkog obavljanja poslova poljoprivrednog redara, stoga je napravljen prijedlog ove odluke.

Pitanja i prijedloga nema, pa predsjednik Općinskog vijeća isti daje na glasovanje.

Rezultati glasovanja: 8 (osam) glasova ZA.

***Odluka:*** *Konstatira se, da se, sukladno rezultatima glasovanja usvaja Odluka o raskidu Sporazuma o zajedničkom obavljanju poslova poljoprivrednog redara.*

***AD/6 Donošenje Zaključka o vrsti, broju i visini stipendija za šk./ak. god. 2022./2023.***

Načelnik Darko Kralj po razmatranju i naknadim izračunima, daje prijedlog za povećanje broja učeničkih stipendija na trinaest i studentskih stipendija na jedanaest. Vijećnik Tomislav Ferenčak smatra da su stipendije veoma važne učenicima i studentima te predlaže povećanje visine stipendija za 50,00 kuna, tako da učenička iznosi 400,00 kuna, a studentska 550,00 kuna.

Pitanja i prijedloga nema, pa predsjednik Općinskog vijeća isti uz predložene izmjene daje na glasovanje.

Rezultati glasovanja: 8 (osam) glasova ZA.

***Zaključak:*** *Konstatira se, da se, sukladno rezultatima glasovanja usvaja Zaključak o vrsti, broju i visini stipendija za šk./ak. god. 2022./2023.*

***AD/7 Donošenje Odluke o sufinanciranju prehrane učenika Osnovne škole Luka***

Načelnik Darko Kralj kaže da cijenu obroka određuje Osnovna škola, te da je ista do sada iznosila 6,00 kuna, no s obzirom na opće povećanje cijena, Osnovna škola je povisila cijenu na 8,00 kuna, pa je prijedlog bio da općina i dalje sufinancira 50%, odnosno 4,00 kune, međutim prijedlog je da to bude 5,00 kuna od strane općine.

Vijećnik Dubravko Mudrinić kaže da su obroci za djecu ponekad premali, da je šteta ne iskoristiti suvremenu i opremljenu kuhinju. Načelnik odgovara, da postoje određeni propisi prema kojima se slažu obroci u školskoj kuhinji i da kuharica kuha i za djecu u dnevnom boravku. Vijećnica Štefica Kos kaže kako veliki odmor traje smo desetak minuta pa učenici ne stignu doći do blagovaone, pojesti i vratiti se na sat.

Načelnik Darko Kralj predlaže da se ravnateljicu Osnovne škole pozove na sljedeću sjednicu Općinskog vijeća, kako bi o svemu zajednički raspravili i pokušali pronaći najbolje rješenje.

Drugih pitanja i prijedloga nema, pa predsjednik Općinskog vijeća isti daje na glasovanje.

Rezultati glasovanja: 8 (osam) glasova ZA.

***Odluka:*** *Konstatira se, da se, sukladno rezultatima glasovanja usvaja Odluka o sufinanciranju prehrane učenika Osnovne škole Luka.*

***AD/8 Donošenje Odluke o sufinanciranju produženog boravka u Osnovnoj školi Luka***

Načelnik Darko Kralj kaže, da je od početnog broja djece i roditelja koji su bili zainteresirani za produženi boravak, određen dio roditelja došao do zaključka da im to iz nekog razloga ipak ne odgovara i odustali, stoga je trenutno u boravku šesnaestero djece. Načelnik kaže da je boravak organiziran od do 16,30 sati i zaposlena je jedna učiteljica na razdoblje od deset mjeseci, za koju bi se plaća financirala dijelom iz fiksne cijene produženog boravka koju plaćaju roditelji, a dijelom iz proračuna Općine prema mjesečnim obračunima koje bi Osnovna škola mjesečno dostavljala općini.

Pitanja i prijedloga nema, pa predsjednik Općinskog vijeća isti daje na glasovanje.

Rezultati glasovanja: 8 (osam) glasova ZA.

***Odluka:*** *Konstatira se, da se, sukladno rezultatima glasovanja usvaja Odluka o sufinanciranju produženog boravka u Osnovnoj školi Luka.*

***AD/9 Razno***

Vijećnica Natalia Ptujec pita kako je moguće da se za koncerte povodom Rokova morala plaćati ulaznica. Načelnik odgovara, da u proračunu općine nisu predviđena i ne mogu se izdvajati sredstva za ulaznice, da je općina iznajmila samo prostor određenoj firmi koja je ponudila određeni program i goste.

Predsjednik Općinskog vijeća zatvara sjednicu.

Sjednica završava u 21,30 sati.

KLASA:021-01/22-10/8

URBROJ:238/39-01-22-2

Luka, 10. 10. 2022**.**

ZAPISNIČARKA: OPĆINA LUKA

Marija Kanceljak OPĆINSKO VIJEĆE

PREDSJEDNIK:

Krešimir Tuđman, struč.spec.ing.aedif.